ธอส.ชงปล่อยกู้บ้าน3ล้านดอกเบี้ยต่ำ2.5%
ธอส.เสนอรัฐบาลใหม่ ปล่อยสินเชื่อบ้านราคา 3 ล้านบาท คิดดอกเบี้ยต่ำกว่า 2.5% คงที่ 3 ปี
22 ก.ค. 2562

ธอส.เสนอรัฐบาลใหม่ ปล่อยสินเชื่อบ้านราคา 3 ล้านบาท คิดดอกเบี้ยต่ำกว่า 2.5% คงที่ 3 ปี
นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า ธอส. จะเสนอ นายอุตตม สาวนายน รมว.คลัง เห็นชอบมาตรการสินเชื่อบ้านผู้มีรายได้น้อย-ปานกลาง ให้ซื้อบ้านราคาไม่เกิน 3 ล้านบาท โดยธนาคารจะคิดอัตราดอกเบี้ยคงที่ 3 ปี ต่ำกว่า 2.5% ต่อปี ตั้งวงเงินปล่อยสินเชื่อประมาณ 2-3 หมื่นล้านบาท
ทั้งนี้ วงเงินปล่อยกู้ในมาตรการดังกล่าว จะมาจากการจำหน่ายสลากออมทรัพย์ ธอส. ชุดวิมานเมฆ วงเงิน 2.7 หมื่นล้านบาท ซึ่งได้เปิดให้เปิดบัญชีจองสิทธิตั้งแต่วันที่ 22 ก.ค.ที่ผ่านมา รวมทั้งการจำหน่ายสลากออมทรัพย์หน่วยละ 10 ล้านบาท ซึ่งจะเปิดจำหน่ายในช่วงต่อไปวงเงิน 3 หมื่นล้านบาท ทำให้ ธอส.สามารถปล่อยสินเชื่อดอกเบี้ยได้ต่ำกว่า 2.5% เพราะการระดมทุนจากการขายสลากมีต้นทุนเฉลี่ยต่ำอยู่ที่ประมาณ 2%